
Riigihangete vaidlustuskomisjonile
Kompromisskokkulepe ja ühine taotlus vaidlustusmenetluse lõpetamiseks
	Vaidlustusasi
	185-26/307261

	Riigihange
	„Microsoft Dynamics 365 Business Central tooteplatvormi arendus- ja hooldustööd“

	Riigihanke viitenumber
	307261

	Pooled
	AKTSIASELTS TALLINNA VESI (hankija) ja OIXIO Digital AS (vaidlustaja)


1. Kokkuleppe taust ja eesmärk
1.1. OIXIO Digital AS on esitanud eespool nimetatud riigihankes vaidlustuse, mis on Riigihangete vaidlustuskomisjoni menetluses vaidlustusasjana nr 185-26/307261.
1.2. Hankija jääb seisukohale, et vaidlustus on olulises osas esitatud pärast riigihangete seaduses sätestatud vaidlustamistähtaja möödumist ning et vaidlustatud tingimused ei ole õigusvastased.
1.3. Pooled soovivad menetlusökonoomia huvides, võimaliku tõlgendusruumi kõrvaldamiseks ning hankemenetluse sujuva jätkamise eesmärgil lahendada vaidluse kompromissiga. Käesolev kokkulepe ei kujuta endast vaidlustaja õiguslike seisukohtade omaksvõttu hankija poolt ega hankija õiguslike seisukohtade omaksvõttu vaidlustaja poolt.

2. Riigihanke alusdokumentide täpsustused
2.1. Hindamiskriteerium nr 12 – punktiarvestus. Hankija täpsustab hindamismetoodikat ning avaldab riigihanke alusdokumentides järgmise põhimõtte: „Iga nõuetele vastav referentsprojekt annab 0,5 punkti. Arendaja puhul võetakse arvesse maksimaalselt kolme ning finantstarkvara konsultandi puhul maksimaalselt kolme nõuetele vastavat referentsprojekti. Kriteeriumi maksimaalne punktisumma on 3 punkti. Hindamisel võetakse arvesse pakkuja meeskonnas nimetatud arendaja ja finantstarkvara konsultandi nõuetele vastavaid referentsprojekte. Projekte hinnatakse kummagi võtmeisiku kohta eraldi ning nende eest saadavad punktid liidetakse.“
2.2. Pooled kinnitavad, et punktis 2.1 kirjeldatud täpsustuse eesmärk on muuta punktide kujunemine kõigi võimalike projektikombinatsioonide puhul üheselt arusaadavaks. Tegemist on hindamiskriteeriumiga, mille täitmine ei ole hankes osalemise eelduseks.
2.3. Hindamiskriteerium nr 12 – välisriigi referentsid. Hankija täpsustab riigihanke alusdokumente ning avaldab järgmise põhimõtte: „Pakkuja meeskonnas nimetatud arendaja või finantstarkvara konsultant on viimase kolmekümne kuue (36) kuu jooksul, arvestades hanketeate avaldamise kuupäevast, osalenud projektis või projektides, mille raames on nõuetekohaselt täidetud tarkvara arendamise või hooldamise leping maksumusega vähemalt 50 000 eurot ilma käibemaksuta ning mille tellija tegutseb taristu- või infrastruktuurivaldkonnas ja kasutab Microsoft Dynamics 365 Business Centrali on-premises- või veebiversiooni. Taristu- või infrastruktuurivaldkonnaks loetakse muu hulgas tegevusalad, mis vastavad EMTAK koodidele 3511, 3512, 3513, 3514, 3522, 3524, 3530, 3600, 3700, 4950, 5221, 5222, 5223 ja 6110 või nimetatud tegevusaladega sisuliselt samaväärsed tegevusalad. Samaväärsust võib tõendada EMTAK-koodi, vastava NACE-koodi, välisriigi samaväärse tegevusalade klassifikaatori või muu objektiivse tõendiga, millest nähtub, et referentsorganisatsiooni tegevuskeskkond on võrreldav nimetatud taristu- või infrastruktuurivaldkonnaga. Arvesse võetakse projektid, milles vastava võtmeisiku (arendaja või finantstarkvara konsultandi) töömaht on olnud vähemalt kakssada (200) tundi projekti kohta ning projekti kestus vähemalt kuus (6) kuud. Kui hindamisel esitatakse mitu referentsprojekti, peavad projektide tellijad olema erinevad.“
2.4. Pooled kinnitavad, et punktis 2.3 kirjeldatud täpsustus ei muuda hindamiskriteeriumi sisulist eesmärki, milleks on hinnata võtmeisikute kogemust hankija tegevuskeskkonnaga võrreldavas taristuvaldkonnas.
2.5. Microsoft Dynamics 365 Business Centrali ja ArcGIS-i vahelise liidese käsitlus. Hankija lisab tehnilisse kirjeldusse informatiivse täpsustuse järgmises põhimõttelises sõnastuses: „Hankijal on hanke läbiviimise ajal loomisel Microsoft Dynamics 365 Business Centrali ja ArcGIS-i vaheline liides. Raamlepingu kehtivuse ajal võib hankijal tekkida vajadus nimetatud liidese hooldus-, muutmis- ja edasiarendustööde ning liidesega seotud veaolukordade lahendamise järele. Vastavad tööd tellitakse tehnilises kirjelduses sätestatud korras konkreetsete lähteülesannete alusel.“
2.6. Pooled kinnitavad, et punktis 2.5 nimetatud täpsustus selgitab muu hulgas, miks loomisel olev liides ei ole tehnilise kirjelduse punktis 1.6 loetletud juba olemasolevate liideste hulgas.
2.7. Hindamiskriteerium nr 9. Kompromissi tingimusena hindamiskriteeriumi nr 9 ei eemaldata ega muudeta käesoleva kokkuleppe alusel. Pooled arvestavad, et ArcGIS-i kogemus ei ole pakkumuse vastavuse tingimus ning selle puudumine ei välista pakkujat hankest ning vastava kogemuse olemasolu annab pakkumusele 6 punkti 100 võimalikust.
2.8. Hankija avaldab punktides 2.1, 2.3 ja 2.5 kirjeldatud täpsustused riigihanke alusdokumentides esimesel mõistlikul võimalusel pärast käesoleva kokkuleppe jõustumist. Vajaduse korral pikendab hankija pakkumuste esitamise tähtaega selliselt, et kõigile ettevõtjatele jääks pärast muudatuste avaldamist piisav aeg muudetud riigihanke alusdokumentidega tutvumiseks ja pakkumuse esitamiseks.

3. Vaidlustusmenetluse lõpetamine
3.1. Pooled kinnitavad, et punktis 2 sätestatud tingimused moodustavad nendevahelise kompromissi vaidlustusasjas nr 185-26/307261.
3.2. Pooled esitavad Riigihangete vaidlustuskomisjonile ühise taotluse lõpetada vaidlustusmenetlus RHS § 197 lg 1 p 1 alusel.
3.3. Vaidlustaja nõustub, et käesoleva kokkuleppe jõustumisel ja selles kokkulepitud tingimustel ei ole vaidlustusmenetluse jätkamine vajalik. Hankija nõustub tegema punktis 2 kokku lepitud täpsustused.

4. Menetluskulud ja riigilõiv
4.1. Vaidlustaja hüvitab hankijale tema senised menetluskulud summas 1260,00 eurot, s.o 50% vastavalt 03.09.2026 hankija menetluskulude nimekirjale. Muud poolte lepingulise esindaja kulud jäävad vastava poole enda kanda.
4.2. Pooled paluvad Riigihangete vaidlustuskomisjonil otsustada vaidlustaja tasutud riigilõivu tagastamine RHS § 198 lg 4¹ kohaselt ulatuses, milles seaduses sätestatud eeldused on menetluse lõpetamise ajal täidetud.

5. Lõppsätted
5.1. Käesolev kokkulepe jõustub, kui mõlemad pooled on selle allkirjastanud.
5.2. Kokkulepe väljendab poolte täielikku kokkulepet käesoleva vaidlustusasja kompromissiga lõpetamise tingimuste kohta. Kokkuleppe muudatused kehtivad üksnes kirjalikus või kirjalikku taasesitamist võimaldavas vormis, kui pooled ei lepi kokku rangemas vormis.
5.3. Kokkulepe allkirjastatakse digitaalselt. Digiallkirjastamise kuupäev loetakse kokkuleppe sõlmimise kuupäevaks.
Ühine taotlus Riigihangete vaidlustuskomisjonile
Eeltoodust lähtudes paluvad pooled lõpetada vaidlustusmenetlus vaidlustusasjas nr 185-26/307261 RHS § 197 lg 1 p 1 alusel eelpool toodud tingimustel.

Poolte allkirjad
	AKTSIASELTS TALLINNA VESI
Hankija

Merily Tamm, vandeadvokaadi abi
Advokaadibüroo INDELA 
AKTSIASELTS TALLINNA VESI lepinguline esindaja

Allkirjastatud digitaalselt
	OIXIO Digital AS
Vaidlustaja

Taivo Ruus, vandeadvokaat
Vaidlustaja lepinguline esindaja


Allkirjastatud digitaalselt

